Alexandre Pato

Lapsepõlv ja noorus

Ta hakkas spordiga tegelema kolmeaastaselt futsalit ehk sisejalgpalli mängides.
2000. aastal murdis ta vasaku käe ning haava uurides avastasid arstid sealt pahaloomulise kasvaja. Arstid kartsid, et käsi tuleb võib-olla amputeerida, aga kasvaja eemaldamise operatsioon õnnestus ja Pato paranes. Operatsiooni tegi nende arstist perekonnatuttav tasuta.

Internacional

2000–2006 mängis Pato Sport Club Internacionali noortemeeskonnas. Esialgu läks ta katsetele Grêmio meeskonda, sest oli eluaeg selle meeskonna fänn olnud, aga Grêmio ei võtnud teda vastu. Seevastu teatas huvist Grêmio igipõline rivaal Internacional. Alexandre vanemad veensid poisi ümber ja ta läks Internacionali. 
Pato tegi oma debüüdi Internacionalis 26. novembril 2006 Palmeirase vastu ja see oli edukam, kui keegi oodata oskas: ta lõi juba oma esimese mängu avaminutil värava. Edaspidi andis ta veel 2 resultatiivset söötu ja peaaegu lõi ise teise värava ning aitas klubi 4:1 võidule.
Oma teise värava klubi meeskonnas lõi Pato 2006. aasta detsembris jalgpalliklubide maailma karikavõistluste poolfinaalis Kairo Al-Ahly vastu 23. minutil. Internacional võitis mängu 2:1. Pato oli sel ajal 17 aastat ja 102 päeva vana ning ta sai kõige nooremaks FIFA organiseeritud turniiril värava löönud mängijaks . Eelmine rekordiomanik oli Pelé, kes 1958. aasta MM-il Walesi jalgpallikoondise vastu väravat lüües oli 17 aastat ja 239 päeva vana . Finaalis alistas Internacional FC Barcelona 1:0. Internacionalis mängis Pato 10 mängu ja lõi 6 väravat.

Milan

AC Milan ostis Pato 2. augustil 2007 22 miljoni euro eest. Debüüdi Milanis tegi ta 3. septembril ja lõi 2:2 mängus Kiievi Dünamo võrku ühe palli. Oma Serie A esimese värava lõi ta 13. jaanuaril 2008 5:2 võidumängus SSC Napoli üle. Järgmisel hooajal lõi ta 18 väravat ja oli Milani parim väravalööja. 2009./10. aasta hooajal lõi ta ainult 12 väravat, kuna oli enamuse ajast vigastatud.

Corinthians

3. jaanuaril 2013 sõlmis ta neljaks aastaks lepingu Corinthiansega. Debüüdi klubis tegi ta mängus Oeste vastu, kus lõi ka kohe värava.

São Paulo

Aastatel 2014–2015 oli ta laenul klubis São Paulo.

Koondisekarjäär

Pärast Milani siirdumist kutsuti Pato Brasiilia noortekoondisse. Ta aitas Brasiilial võita 2007. aasta Lõuna-Ameerika noorte meistrivõistlused 6 võidu ja 3 viigiga. Pato lõi 9 mängus 5 väravat, olles Brasiilia resultatiivseim ja kogu võistluse resultatiivsuselt kolmas-neljas mängija. Võiduga kvalifitseerus Brasiilia noorte maailmameistrivõistlustele ja järgmistele olümpiamängudele.
2007. aasta noorte MM-i alustas Brasiilia 0:1 kaotusega Poola jalgpallikoondisele ja Pato mängis kogu mängu. Teises kohtumises Lõuna-Korea jalgpallikoondise vastu lõi ta teise ja kolmanda värava ja vahetati välja 71. minutil seisul 3:0, kui mäng näis olevat tehtud. Brasiilia võitis aga üksnes 3:2. Kolmanda mängu USA jalgpallikoondise vastu kaotas Brasiilia 1:2 (Pato mängis kogu mängu). Brasiilia jäi alagrupis USA ja Poola järel kolmandaks, edestades Lõuna-Koread võrdsete punktide ja võrdse väravate vahe juures üksnes edu tõttu omavahelises mängus. Kui selgitati 6 alagrupist 4 edukamat kolmanda koha omanikku, edestas Brasiilia Costa Ricat ja Põhja-Koread võrdsete punktide ja võrdse väravate vahe −1 juures üksnes enamlöödud väravate arvuga ja pääses viimasena edasi. Järgnes kohtumine Hispaania jalgpallikoondisega, kus Pato lõi avapoolaja lõpul 2:0, kuid sai ka hoiatuse. Teisel poolajal suutis Hispaania aga viigistada ja lisaajal 4:2 võita. Brasiilia langes välja. Pato oli löönud pooled Brasiilia väravad ja jagas resultatiivseimate arvestuses 5. kohta – kõik temast eespool olijad pidasid rohkem kohtumisi.
2008. aasta suveolümpiamängudel osalesid U23-koondised. Brasiilia, kuhu ka Pato arvati, võitis alagrupis kõik mängud ja 5:0 võidumängus Uus-Meremaa jalgpallikoondise üle lõi Pato 33. minutil 2:0. Veerandfinaalis Kameruni jalgpallikoondise vastu jäid normaalajal väravad löömata, aga lisaajal võitis Brasiilia 2:0. Seevastu poolfinaalis tuli Argentina jalgpallikoondisele 0:3 alla vanduda. Pronksimängus võtis Brasiilia sama tulemusega 3:0 Belgia jalgpallikoondise.
Täiskasvanute koondises debüteeris Pato 26. märtsil 2008 Inglismaal Rootsi jalgpallikoondise vastu, kus ta lõi mängu ainsa värava. Selles mängus sai ta Brasiilia rekordiomanikuks oma koondise debüütmängus kõige kiiremini löödud värava arvestuses (eelmine rekordiomanik oli Pelé) .
2009 osales Pato Brasiilia koondisega konföderatsiooni karikavõistlustel. Alagrupis võitis Brasiilia kõik mängud. Teises alagrupis võitis kõik mängud Hispaania jalgpallikoondis. Poolfinaalis alistas Brasiilia Lõuna-Aafrika jalgpallikoondise 1:0 ja finaalis USA jalgpallikoondise 0:2 kaotusseisust 3:2. Pato osales üksnes avamängus Egiptuse jalgpallikoondise vastu, kus ta vahetati sisse 66. minutil seisul 3:3 ja Brasiilia võitis 4:3.
2012. aasta suveolümpiamängude jalgpalliturniiril võitis ta hõbemedali. Alagrupimängus lõi ta värava Valgevenele.
Brasiilia jalgpallikoondises esindas ta riiki aastatel 2008–2013 27 mängus ja lõi 10 väravat. Kõik mängud, kus Pato värava lõi, Brasiilia võitis.

Eraelu

Pato on 181 cm pikk.
Pato oli abielus Brasiilia modelli ja näitleja Sthefany Britoga, kes on temast kaks aastat vanem . Nad kihlusid 2007, aga katkestasid kihluse 2009. aasta jaanuaris, kuna ei suutnud pikkade lahkusolekuperioodide tõttu suhet hoida. Sellegipoolest leidsid nad taas teineteist ja 7. juulil 2009 nad abiellusid. Kuid abielu kestis ainult 9 kuud ja 21. aprillil 2010 nad lahutasid. Lahutuse põhjuseks nimetas Brito Pato sagedast pidutsemist.